আফগানিস্তানে অপহৃত কলকাতার তরুণী জুডিথ ডি’সুজার উদ্ধারের ব্যাপারে আশার আলো দেখালেন বিদেশমন্ত্রী সুষমা স্বরাজ।
গত ৯ জুন কাবুল থেকে অপহৃত হয়েছিলেন জুডিথ। তাঁকে উদ্ধারের সবরকম চেষ্টা চলছে, এখনও পর্যন্ত এ কথা ছাড়া আর তেমন কিছুই বলতে পারেনি কেন্দ্রীয় সরকার। তবে রবিবার দিল্লিতে বিদেশমন্ত্রী সুষমা স্বরাজ জানিয়ে দিলেন, খুব শীঘ্রই জুডিথের নিখোঁজের ব্যাপারে কিছু জানা যাবে।
সুষমা এদিন বলেন, ‘‘জুডিথকে উদ্ধারের সবরকমের চেষ্টা চলছে। আশা করছি, খুব শীঘ্রই এ ব্যাপারে কিছু জানাতে পারব।’’ তিনি আরও জানিয়েছেন, তাঁর মন্ত্রকের দায়িত্বই হল বিদেশে বিপন্ন যে কোনও ভারতীয়কে সুস্থভাবে ফিরিয়ে আনা। সুষমার মন্তব্যে স্বাভাবিকভাবেই জল্পনা শুরু হয়েছে, তা হলে কি জুডিথের নিখোঁজ হওয়া নিয়ে জোরদার সূত্র সরকারের হাতে এসেছে। তদন্তের বিষয়ে গোপনীয়তা বজায় রাখতেই হয়তো পুরোটা খোলসা করছেন না সুষমা। নিখোঁজ জুডিথের ব্যাপারে তাঁর মন্ত্রক নিয়মিত আফগানিস্তানের সরকারের সঙ্গে যোগাযোগ রেখে চলেছে বলে তিনি জানান।
এদিকে, সুষমার মন্তব্যে আশার আলো দেখছেন জুডিথের পরিবার। ইতিমধ্যেই বেঙ্গালুরু ফিরে গিয়েছেন জুডিথের দাদা জেরোম। চাকরি সূত্রে তিনি সেখানেই থাকেন। বেঙ্গালুরু থেকে জেরোম এদিন ফোনে ‘এবেলা’কে বলেন, ‘‘কেন্দ্রীয় সরকার যে আমার বোনকে ফেরানোর সবরকম চেষ্টা করছে তা জানি। নিয়মিত আমাদের সঙ্গে যোগাযোগ রাখছে কেন্দ্রীয় সরকার। বোনের ফেরার ব্যাপারে আমরা আশাবাদী। পুরো ঘটনায় শান্ত হয়ে অপেক্ষা করা ছাড়া আর কিছু করার নেই এখন।’’ তবে জেরোমের বক্তব্য, ‘‘তদন্তের স্বার্থে পুরোটা আমাদের না জানালেও একটা ব্যাপার পরিষ্কার যে, জুডিথের ফিরে আসার ব্যাপারে তারা (সরকার) যথেষ্ট আত্মবিশ্বাসী।’’ জুডিথের নিখোঁজের ঘটনার পর দফায় দফায় এন্টালির বাড়িতে দেখা করতে গিয়েছিলেন বিভিন্ন রাজনৈতিক দলের প্রতিনিধিরা। সে সময় জেরোম স্পষ্টভাবে জানিয়েছিলেন যে, তাঁর বোনের নিখোঁজের ঘটনার সঙ্গে কোনওভাবেই রাজনীতিকে যুক্ত হতে দেবেন না। এদিনও জেরোম বলেছেন, ‘‘বোনের নিরাপদে ফিরে আসা নিয়ে সকলে যেভাবে প্রার্থনা করছেন, তাতে আমরা কৃতজ্ঞ। কিন্তু এ ব্যাপারে রাজনীতি চাইছি না।’’
প্রসঙ্গত, এখনও জুডিথের অপহরণের দায় স্বীকার করেনি কোনও ব্যক্তি বা সংগঠন। দীর্ঘদিন ধরেই দেশবিদেশের বিভিন্ন স্বেচ্ছাসেবী সংগঠনের হয়ে কাজ করেন জুডিথ। এক বছর আগে আন্তর্জাতিক স্বেচ্ছাসেবী সংগঠন আগা খান ফাউন্ডেশনের যে চাকরি নিয়ে তিনি কাবুলে যান, সেখানেও তাঁর মূল কাজ ছিল মহিলাদের উন্নয়নমূলক প্রকল্প সংক্রান্ত গবেষণা এবং সেইসব প্রকল্প স্থির করা।